CBG บวก 2% โบรกชี้กำไร Q3 แตะ 700 ล้าน รับตลาด “เครื่องดื่มชูกำลัง” ขยายตัว
CBG บวก 2% โบรกชี้กำไรไตรมาส 3/65 อยู่ที่ราว 680-700 ล้านบาท รับตลาด “เครื่องดื่มชูกำลัง” ขยายตัว
CBG บวก 2% โบรกชี้กำไรไตรมาส 3/65 อยู่ที่ราว 680-700 ล้านบาท รับตลาด “เครื่องดื่มชูกำลัง” ขยายตัว
12 ต.ค. 2565

ผู้สื่อข่าวรายงานว่า วันนี้ (12 ต.ค.65) ราคาหุ้น บริษัท คาราบาวกรุ๊ป จำกัด (มหาชน) หรือ CBG ณ เวลา 11:06 น. อยู่ที่ระดับ 84.00 บาท บวก 2.00 บาท หรือ 2.44% สูงสุดที่ระดับ 84.25 บาท ต่ำสุดที่ระดับ 82.75 บาท ด้วยมูลค่าการซื้อขาย 324.61 ล้านบาท

โดย บล.ฟินันเซีย ไซรัส ระบุในบทวิเคราะห์ว่า คาดกำไรไตรมาส 3/65 ของ CBG อยู่ที่ราว 680-700 ล้านบาท เติบโตเมื่อเทียบกับงวดเดียวกันของปีก่อน จากฐานที่ต่ำในปีก่อน แต่คาดลดลงจากไตรมาสก่อนหน้าตามการอ่อนตัวลงของรายได้ต่างประเทศ
ขณะที่ในประเทศยังเติบโตได้ตามมูลค่าตลาดเครื่องดื่มชูกำลังที่โตเร่งตัว ส่วน Margin คาดทรงตัวเพราะยังมีสต็อกอลูมิเนียมราคาสูง ส่วนแนวโน้มกำไรน่าจะฟื้นตัวมากขึ้นในไตรมาส 4/65 หลังรับรู้ต้นทุนอลูมิเนียมที่ถูกลง
ทั้งนี้ Consensus คาดกำไรปี 65 เติบโตอย่างก้าวกระโดด และคาดกำไรในปี 66 เพิ่มขึ้น 18% เมื่อเทียบกับงวดเดียวกันของปีก่อน ตามการฟื้นตัวของรายได้ในประเทศและการส่งออก รวมถึงต้นทุนอลูมิเนียมถูกลง ปัจจุบันซื้อขายบนค่า PER เพียง 23 เท่า ต่ำกว่าอดีตที่ 28-30 เท่า